Hyvätuloiset jättävät maan – Tutkimus: Uusi uhka hyvinvointivaltiolle

Varakkaat tanskalaiset muuttavat yhä hanakammin ulkomaille, suomalaiset seuraavat perässä. Riitta Ketola

toimitus

Tanskalaista rekisteriaineistoa hyödyntävä VATT:n tutkimus osoittaa, että maasta pysyväluonteisesti pois muuttaneet tanskalaiset ovat selvästi muuta väestöä korkeatuloisempia ja korkeammin koulutettuja.

Tutkimuksen on tehnyt Valtion taloudellisen tutkimuskeskuksen (VATT) tutkija Ilpo Kauppinen yhteistyössä Harvardin yliopiston professorin George Borjaksen ja Münchenin yliopiston professorin Panu Poutvaaran kanssa.

Tutkimustulokset osoittavat selvän positiivisen valikoitumisen maasta muuttajien osalta. Lähtijät eivät edusta keskivertotanskalaisia.

–Se, miten tulos on yleistettävissä Suomeen, selviää vain tutkimalla vastaavaa kotimaista aineistoa. Olisin silti yllättynyt, jos Suomen tilastot eivät vahvistaisi samaa ilmiötä, Kauppinen arvioi.

Muuttajien määrät ovat toistaiseksi pieniä, mutta jos muuttoliike vahvistuu, voi muuttajien valikoituminen tulo- ja koulutusjakaumien yläpäästä muodostaa haasteen hyvinvointivaltion rahoittamiselle.

Tutkimuksen mukaan maasta pois muuttavat tanskalaiset ovat muuta väestöä paremmin koulutettuja.

He myös ansaitsevat enemmän verrattuna koulutustasoltaan, iältään ja perhetilanteeltaan samanlaisiin tanskalaisiin.

Koulutus selittää alle puolet muuttajien ja muun väestön välisistä tuloeroista.

Tutkimuksessa bruttotuloja ei verrattu sellaisenaan, vaan vertailussa käytettävässä tulosuureessa on otettu huomioon iän, sukupuolen sekä tarkasteluvuoden vaikutus yksilön tuloihin.

–Näin saadaan mittari, joka kuvaa paremmin yksilön ansaintakykyä kuin tulot sellaisenaan, Kauppinen selventää.

Kysymys siitä, kuinka muuttajat eroavat ansaintakyvyltään alkuperämaan muusta väestöstä, on tutkijoiden mukaan tärkeää sekä lähtö- että kohdemaille.

Maiden väliset erot tulotasossa ja ansaintamahdollisuuksissa ovat keskeinen muuttoliikkeiden suuntaa määrittävä tekijä.

Siksi onkin syytä olettaa, että korkean verotuksen ja tasaisen tulonjaon Pohjoismaista muuttaisi pois nimenomaan työssään menestyvää ja verrattain hyvin ansaitsevaa työvoimaa, jonka kyvyistä maksetaan monessa muussa maassa paremmin.

Tutkimuksen tulokset vahvistavat otaksuman oikeaksi.